Életfogytiglant kaptak a pécsi valutaváltó gyilkosai | Belföld - Magyarország hírei | Győr-Moson-Sopron - kisalfold.hu
Belföld - Magyarország hírei > Életfogytiglant kaptak a pécsi valutaváltó gyilkosai
Életfogytiglant kaptak a pécsi valutaváltó gyilkosai
2013.12.18. 18:15
A két férfi sokkolóval, viperával, kalapáccsal bántalmazta, és késsel többször megszúrta a valutázót. Az ítélet nem jogerős.
Nyereségvágyból, különös kegyetlenséggel elkövetett emberölés miatt életfogytig tartó szabadságvesztésre ítélte első fokon a pécsi illegális valutaváltó két gyilkosát a Pécsi Törvényszék - tájékoztatta Hajdu István, a törvényszék szóvivője az MTI-t.
A vádirat szerint az ügyben érintett - egymással rokoni, élettársi, baráti kapcsolatban álló - két férfi és két nő tavaly elhatározta: megszerzi az illegális valutaváltással foglalkozó bosnyák származású férfi kertvárosi otthonában tartott nagy összegű készpénzt.
Tavaly május 28-án a sértettnél takarító és vele intim viszonyban álló fiatalkorú negyedrendű vádlott révén bejutottak a lakásába. Ott a két férfi azért, hogy megtörjék ellenállását, sokkolóval, viperával, kalapáccsal bántalmazták, és késsel többször megszúrták a valutázót.
Az áldozat belehalt sérüléseibe, holttestén később több mint hetven külsérelmi nyomot talált az orvos szakértő. A támadók hatmillió forint értékben készpénzzel, értéktárgyakkal, s egyebek mellett tizenhárom doboz potencianövelő készítménnyel távoztak a helyszínről, de a rendőrök néhány napon belül elfogták őket, s a zsákmány nagy része is előkerült.
Az ügyészség a két férfit és a két nőt - szerepüktől függően - nyereségvágyból, különös kegyetlenséggel elkövetett emberöléssel, felfegyverkezve, csoportosan elkövetett rablással, továbbá magánlaksértéssel vádolta.
Hajdu István az ítélethirdetés után az MTI-nek elmondta, szerdai döntésével a Pécsi Törvényszék Kovács Attila vezette büntetőtanácsa az első és a másodrendű vádlottat nyereségvágyból, különös kegyetlenséggel elkövetett emberölés miatt életfogytig tartó szabadságvesztésre ítélte. Ők legkorábban, jó magaviseletükért 35, illetve 30 év után szabadulhatnak.
A harmadrendű vádlottat 8 év fegyházbüntetésre ítélte a törvényszék, míg a negyedrendű vádlottnak öt évet kell eltöltenie a fiatalkorúak börtönében. Mindkettőjüket felfegyverkezve elkövetett rablás és magánlaksértés miatt ítélték el.
Az ítélet nem jogerős, a vádlottak ügyvédjei a büntetések enyhítéséért, az ügyész súlyosbításért fellebbezett.
Előbb vascsővel megverte, aztán bozótvágóval megölte a hajléktalant
Bárddal és késsel ölte meg a nagyszüleit, legalább 35 évig börtönben marad
Ítélet született a pénzszállító-ügyben
Első fokon nyolc és fél, illetve tizenkét év börtönt kapott a két vádlott. Tovább olvasom